### NN 128/2024 (6.11.2024.), Odluka o izdavanju srebrne numizmatičke kovanice od 6 eura »Trsatski zmaj«

HRVATSKA NARODNA BANKA

2136

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 4. studenoga 2024. donio je

ODLUKU

O IZDAVANJU SREBRNE NUMIZMATIČKE KOVANICE OD 6 EURA »TRSATSKI ZMAJ«

Članak 1.

Hrvatska narodna banka izdaje srebrnu numizmatičku kovanicu »Trsatski zmaj«, s prigodnim motivima koji predstavljaju skulpturu »Trsatskog zmaja«, kao dio kulturne baštine Republike Hrvatske, koja se nalazi na Trsatu, u gradu Rijeci.

Članak 2.

(1) Srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 6 eura.

(2) Srebrna numizmatička kovanica izdaje se u količinama u skladu s Odlukom (EU) 2023/2684 Europske središnje banke od 21. studenoga 2023. o odobrenju količine izdavanja kovanica u 2024. (ESB/2023/28) kako je zadnji put izmijenjena Odlukom (ESB/2024/24), i to srebrna numizmatička kovanica od 6 eura izdaje se u količini ne većoj od 1.000 komada i u ukupnom nominalnom iznosu ne većem od 6.000,00 eura.

(3) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja s ultravisokim reljefom. Srebrna numizmatička kovanica od 6 eura ima masu od 62,207 grama s mogućim odstupanjem od +0,80 grama i promjer od 45 milimetara s mogućim odstupanjem od ±0,30 milimetara.

Članak 3.

(1) Na licu srebrne numizmatičke kovanice prikaz je osnovnog motiva skulpture »Trsatskog zmaja«, predstavljene sa stražnje strane. Iznad osnovnog motiva uz rub kovanice ispisan je tekst »TRSATSKI ZMAJ«, a ispod navedenog teksta prikaz je godine izdanja kovanice »2024.«.

(2) Na naličju srebrne numizmatičke kovanice prikazan je motiv skulpture »Trsatskog zmaja«, predstavljene sprijeda odnosno frontalno. Iznad osnovnog motiva polukružno uz rub numizmatičke kovanice ispisan je natpis »REPUBLIKA HRVATSKA«. Ispod natpisa nalazi se oznaka nominalne vrijednosti »6« i naziv novčane jedinice »EURO«.

Članak 4.

Obod je srebrne numizmatičke kovanice od 6 eura djelomično nazubljen s ispisanim serijskim brojem.

Članak 5.

Autorica je likovnog rješenja srebrne numizmatičke kovanice Natalia Danysz.

Članak 6.

Srebrna numizmatička kovanica pušta se u prodaju 14. studenoga 2024.

Članak 7.

Prodaju srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećega dana nakon dana objave u »Narodnim novinama«.

O.br. 484-2820-090/11-24/SŠ

Zagreb, 4. studenoga 2024.

Zamjenjuje predsjednika
 Savjeta Hrvatske narodne banke
 zamjenica guvernera
 Sandra Švaljek, v. r.